Masu satar jama’a sun sace wani daga cikin jiga-jigan PDP a Arewa
‘Yan bingida sun yi awon gaba da Jigon PDP Emmanuel Agiso a gidan sa
5 months ago 1666 views by Muhammad Malumfashi
Mun ji labari cewa an sace wani daga cikin manyan jam’iyyar PDP a jihar Adamawa da ke Arewa maso Gabashin kasar nan yayin da ake shiryawa zaben shugaban kasa da za ayi a karshen makon nan.
An je har gida an sace wani Jigon PDP a Jihar Adamawa
Wasu ‘yan bindiga ne su ka sace Emmanuel Agiso wanda yana cikin jiga-jigan babban jam’iyyar hamayya watau PDP a jihar Adamawa inda nan ne ‘dan takarar shugaban kasa na PDP watau Alhaji Atiku Abubakar ya fito.
Wadannan ‘yan bindiga sun dura har gidan Mista Emmanuel Agiso ne da ke cikin karamar hukumar Girei da ke kusa da babban birnin Yola na jihar, su kayi gaba da shi. An sace Mista Agiso ne a gaban Iyalan sa a jiya Ranar Litinin.
KU KARANTA: An yi gaba da kudin kamfe a Jam'iyyar APC ta reshen Benuwe
Wani ‘dan uwan wannan babban ‘dan siyasa mai suna Tyros Agiso, ya bayyana ‘yan jarida cewa an sace babban jigon PDP na Adamawa ne a cikin gidan sa da kimanin karfe 1:00 na tsakar dare, ba tare da an taba ko mutum guda a gidan ba.
‘Dan uwan wannan ‘dan siyasa ya sanar da manema labarai cewa wadannan ‘yan bindiga sun shiga gidan Agiso ne da manyan makamai na kare-dangi. Sai dai an yi dace ba su dauki komai ba sai wayar salular Uwargidan wannan mutumi.
Bisa dukkan alamu dai barayin sun dauki wayar Iyalin mutumin ne kuma su ka bar wayar sa a cikin gida saboda ta zama hanyar sadarwar da za a tattauna kudin da za a biya kafin a sake sa. Yanzu dai maganar ta kai gaban ‘yan sanda.
Atiku Abubakar House Latest NewsHausa NewsJihar Adamawa Latest News
21 minutes ago 248 views
‘Dan takarar Jam’iyyar adawa yana bukatar a dage zaben Shugaban kasa